ไฟแนนซ์ทูเดย์
ต้องยอมรับว่าการบริหารเศรษฐกิจของรัฐบาลนี้ จะว่าไปแล้วก็ไม่ได้ขี้เหร่จนเกินไป แค่เพียงคนในรัฐบาลชอบพูดความจริงไม่หมดเท่านั้น
11 ธ.ค. 2555

ต้องยอมรับว่าการบริหารเศรษฐกิจของรัฐบาลนี้ จะว่าไปแล้วก็ไม่ได้ขี้เหร่จนเกินไป แค่เพียงคนในรัฐบาลชอบพูดความจริงไม่หมดเท่านั้น 
พอจับได้ไล่ทันก็อารมณ์เสีย และใช้วิธีการไม่พูด เจ้ากระทรวงไม่พูดไม่พอ ยังปิดปากข้าราชการ ห้ามให้ข้อมูล ห้ามพูดอีกด้วย ใครพูดเป็นโดนดี มีสารวัตรข้าราชการคอยโทรไปตำหนิเป็นรายๆ ไป 




...ขอบอกตรงๆ ว่า พนักงานธนาคารเพื่อการเกษตรและสหกรณ์การเกษตร (ธ.ก.ส.) บางส่วนก็รู้สึกแย่กับการต้องสนองนโยบายรัฐบาลแบบไม่ลืมหูลืมตา และรู้ว่าไส้ของ ธ.ก.ส.เป็นอย่างไร แต่พูดไม่ได้ คนที่รับหน้าเสื่อ 2 ด้าน อย่าง ลักษณ์ วจนานวัช ผู้จัดการ ธ.ก.ส. ต้องสร้างสมดุลระหว่างการเมืองกับพนักงาน ก็ต้องทำงานหนักหน่อย ทั้งทำความเข้าใจกับพนักงานและสนองนโยบายรัฐ หน้าที่นี้ไม่เห็นสนุกเลย
การทุจริตเวียนเทียนข้าวที่ฝ่ายค้านนำมาสาวไส้รัฐบาลจนเก้าอี้ร้อนในขณะนี้ บอกตรงๆ ว่า เจ้าหน้าที่ ธ.ก.ส.จะบอกว่าไม่รู้ไม่เห็น มันจะผิดปกติไปหน่อยไหม?
...โครงการรถคันแรกไปได้สวย กรมสรรพสามิตกระเป๋าฉีกไปบานเบิก จากเดิมที่คาดว่าจะมีคนมาใช้สิทธิ 5 หมื่นคัน เงินภาษีที่ควรได้จะหายไป 4,000-6,000 ล้านบาท ตอนนี้เฉียด 8 แสนคัน เงินภาษีจะหดไปใกล้ๆ 6 หมื่นล้านบาทเอง แค่นี้สิวๆ รัฐบาลดีดลูกคิดรางแก้วว่า เงินจำนวนนี้ประชาชนได้ไปแล้วไปปั่นเศรษฐกิจต่อ ก็จะทำให้เศรษฐกิจไทยขยายตัวจากการบริโภคภายใน
ในทางทฤษฎีน่ะใช่ แต่ในโลกแห่งความเป็นจริง คนที่เงินเดือนไม่ถึง 2 หมื่นบาท ผ่อนรถคันเดียวก็เป็นภาระติดตัวไปหลายปี จะเอาเงินมาใช้จ่ายเหมือนเดิมไม่ได้ ต้องประหยัดเพื่อเก็บเงินส่วนหนึ่งมาใช้หนี้ ช.ชดาไม่เห็นว่าจะปั่นเศรษฐกิจให้โตยิ่งๆ ขึ้นไปได้จริง อย่างดีก็โตแต่กลวง
นอกจากนี้ เงินเฟ้อของประเทศนี้ก็ยังขึ้นๆ ลงๆ ตามราคาพลังงาน และสินค้ากลุ่มอาหาร ที่เป็นไปตามฤดูกาล ราคาสินค้าแพงจนคนเลิกบ่น เพราะชินแล้ว ไม่ใช่เพราะราคาสินค้าปรับลดลง